തൃശ്ശൂര്: കുടുംബശ്രീയുടെ അഗ്രിന്യൂട്രി ഗാര്ഡന് ക്യാമ്ബയിന് മുരിയാടും തൃശ്ശൂര്: മുരിയാട് ഗ്രാമപഞ്ചായത്ത് കുടുംബശ്രീ സിഡിഎസിന്റെ നേതൃത്വത്തില് 100 അഗ്രി ന്യൂട്രി ഗാര്ഡന് നിര്മ്മിക്കാനുള്ള പദ്ധതിക്ക് തുടക്കം കുറിച്ചു. മുരിയാട് പഞ്ചായത്തിലെ 5ാം വാര്ഡില് പഞ്ചായത്ത് പ്രസിഡന്റ് ജോസ് ജെ ചിറ്റിലപ്പിള്ളി പദ്ധതി ഔപചാരികമായി ഉദ്ഘാടനം ചെയ്തു. അഗ്രി ന്യൂട്രി ഗാര്ഡന് നിര്മ്മിക്കുന്നതോടെ വിഷവിമുക്തവും പോഷകസമൃദ്ധവുമായ പച്ചക്കറി, പഴവര്ഗങ്ങളുടെ ഉപയോഗം വര്ധിപ്പിക്കുകയാണ് ലക്ഷ്യമിടുന്നത്. പ്രതിരോധ ശക്തി വര്ധിപ്പിക്കുന്നതിനും പോഷക സമൃദ്ധമായ പച്ചക്കറി പഴവര്ഗങ്ങളുടെ ലഭ്യത ഉറപ്പാക്കാനും ഗ്രാമപഞ്ചായത്തിലെ ഓരോ വാര്ഡിലും തിരഞ്ഞെടുത്ത 50 വീടുകളിലാണ് പദ്ധതി നടപ്പാക്കുക. കുടുംബശ്രീ അയല്ക്കൂട്ട അംഗങ്ങളുടെ മേല്നോട്ടത്തില് വീടുകളില് 3 സെന്റ് സ്ഥലത്തായി അഞ്ച് ഇനം പച്ചക്കറിത്തൈകളും രണ്ട് ഫലവൃക്ഷത്തൈകളുമാണ് കൃഷി ചെയ്യുക. തക്കാളി, പാവല്, ചീര, മഞ്ഞള്, മല്ലി, പുതിന, വെണ്ട, വഴുതന, വെള്ളരി തുടങ്ങിയ പച്ചക്കറിത്തെകളും പപ്പായ, പേര, നെല്ലി, തുടങ്ങിയ ഫലവൃക്ഷങ്ങളുമാണ് ഇതില് ഉള്പ്പെടുന്നത്. പ്രത്യേകം തയ്യാറാക്കിയ ഡിസൈന് അനുസരിച്ചാണ് എല്ലാ വാര്ഡുകളിലും പച്ചക്കറി തോട്ടങ്ങള് നിര്മ്മിക്കുന്നത്. സ്പെഷ്യല് അയല്ക്കൂട്ടത്തിലെ സാന്ത്വനം ജെ ഐ ജി അംഗങ്ങളാണ് പ്രഥമ അഗ്രി ന്യൂട്രി ഗാര്ഡന് ആതിഥേയത്വം വഹിച്ചത്. സി ഡി എസ് ചെയര്പേഴ്സണ് ഷീജ മോഹന് അധ്യക്ഷത വഹിച്ച ചടങ്ങില് ക്ഷേമകാര്യ സമിതി ചെയര്മാന് രതി ഗോപി, പഞ്ചായത്ത് അംഗങ്ങളായ തോമസ് തൊകലത്ത്, ജിനി സതീശന്, അസിസ്റ്റന്റ് സെക്രട്ടറി പുഷ്പലത, കുടുംബശ്രീ കോര്ഡിനേറ്റര്മാരായ നിഷ, ലക്ഷ്മി, ജോമി, സി ഡി എസ് മെമ്ബര് വിനീത തുടങ്ങിയവര് സംസാരിച്ചു.